《浈阳峡》
清代·陈良玉

朝岚荡初旭，绚烂空翠明。群峰洗寒碧，朵朵芙蓉生。

今朝浈峡口，喜见天宇晴。云日共朗媚，山水复深情。

一峰高插天，巉峭疑削成。飞鸟怯不上，如线樵路争。

江屈羊肠绕，山回猿臂撑。中流出渔舠，忽送叹乃声。

垂钓者谁子，石室遗姓名。感兹隐沦迹，愧我游子情。

作者简介：陈良玉，字朗山，汉军旗人，广州驻防。道光丁酉举人，官广西知县。有《梅窝诗钞》。